SET ปิดบวก 0.21 จุด รับแรงหนุนหุ้น ICT – พลังงาน แนะติดตามทิศทาง “ดอลลาร์”
SET ปิดบวก 0.21 จุด รับแรงหนุนหุ้น ICT - พลังงาน แนะติดตามทิศทาง "ดอลลาร์"
25 มี.ค. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,571.04 จุด เพิ่มขึ้น 0.21 จุด (+0.01%) มูลค่าการซื้อขาย 93,972.10 ล้านบาท
10 หุ้นดันดัชนีวันนี้

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวขึ้นได้ดีกว่าตลาดหุ้นในภูมิภาคเอเชียที่เคลื่อนไหวทั้งในแดนบวก-ลบสลับกัน เช่นเดียวกับตลาดในยุโรปที่เทรดบ่ายนี้ก็แกว่งบวก-ลบเล็กน้อย โดยหลายตลาดแกว่งแคบ รวมถึงตลาดบ้านเรา เนื่องจากมีความกังวลการแพร่ระบาดไวรัสโควิด-19 จะทำให้การเปิดเมืองต้องชะลอไป อย่างจีน แม้จะมีการฉีดวัคซีนโควิด-19 กันแล้วแต่จีนกัยังห้ามการเดินทางออกนอกประเทศ เพราะมีความเป็นห่วงเรื่องการกลายพันธุ์ของไวรัสโควิด-19 และต้องการสนับสนุนการท่องเที่ยวในประเทศก่อน เพื่อให้เศรษฐกิจเดินต่อไปได้
สำหรับตลาดบ้านเราได้รับแรงหนุนจากหุ้นในกลุ่ม ICT, พลังงาน และแบงก์ ซึ่งตลาดฯยังไม่ไปไหนไกล เนื่องจากมีการเล่นเก็งกำไรหุ้นเป็นรายตัวตามปัจจัยเฉพาะตัว โดยเห็นได้ว่ามีแรงซื้อเข้ามาที่หุ้นที่ยังขึ้นไปได้น้อยอยู่
“ต่างประเทศเขากังวลแรงขายหุ้นในกลุ่มเทคโนโลยี จากความกังวล Bond yield (อัตราผลตอบแทนพันธบัตรรัฐบาล) ที่ปรับตัวลง และเงินดอลลาร์ฯแข็งค่าขึ้น จากมีเงินเข้าลงทุนในตลาดพันธบัตร”
แนวโน้มการลงทุนในวันพรุ่งนี้ (26 มี.ค.) นายกิจพณ กล่าวว่า ตลาดฯคงจะแกว่งตัวในกรอบ 1,560-1,585 จุด พร้อมให้ติดตามทิศทางเงินดอลลาร์ฯที่แข็งค่าอยู่ในขณะนี้ ซึ่งเป็นปัจจัยเสี่ยงให้ตลาดอื่นมักเคลื่อนไหวไม่ดี  และยังเป็นแรงกดดันเงินทุนไหลออกด้วย
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
OR มูลค่าการซื้อขาย 4,972.11 ล้านบาท ปิดที่ 32.00 บาท ลดลง 1.00 บาท
GPSC มูลค่าการซื้อขาย 3,519.63 ล้านบาท ปิดที่ 76.50 บาท เพิ่มขึ้น  2.25 บาท
EA มูลค่าการซื้อขาย 3,299.41 ล้านบาท ปิดที่ 61.25 บาท เพิ่มขึ้น 2.50 บาท
ADVANC  มูลค่าการซื้อขาย 2,661.52 ล้านบาท ปิดที่ 173.50 บาท เพิ่มขึ้น 2.50 บาท
SAWAD มูลค่าการซื้อขาย 2,475.52 ล้านบาท  ปิดที่ 85.00 บาท ลดลง 1.75 บาท